टिपेश्वर अभयारण्य

टिपेश्वर वन्यजीव अभयारण्य हे पांढरकवडा वन्यजीव विभागांतर्गत पसरलेला भाग आहे. या जंगलात असलेल्या टिपाई देवीच्या मंदिरावरून या अभयारण्यास टिपेश्वर नाव पडले आहे. यवतमाळ जिल्ह्यातील केळापूर आणि घाटंजी या तालुक्यांमध्ये पैनगंगा नदी खोऱ्यात टिपेश्वर अभयारण्य पसरले आहे. 
(७८° ३५' पूर्व ते ७८° २०' पश्चिम आणि २०° ००' उत्तर ते १९° ३५' दक्षिण)
नागपूर-हैदराबाद राष्ट्रीय महामार्ग क्र. ७ वरील 
 पांढरकवडा गावापासून सुमारे फक्त २० कि.मी. अंतरावर, 
 यवतमाळहून ९२ कि.मी. अंतरावर, तर
 आदिलाबादपासून ४२ कि.मी. अंतरावर हे अभयारण्य पसरलेले आहे.  

दि. ३० एप्रिल १९९७ च्या अध्यादेशानुसार १४८.६२ चौ. कि.मी. क्षेत्राला टिपेश्वर वन्यजीव अभयारण्य म्हणून घोषीत करण्यात आले. 
 या अभयारण्याचे संचालन मुख्य वनसंरक्षक नागपूर यांच्या मार्गदर्शनाखाली पेंच राष्ट्रीय उद्यानचे वनसंरक्षक तथा क्षेत्र संचालक करतात.
 अभयारण्य क्षेत्रात टिपेश्वर, मारेगांव आणि पिटापुंगरी अशी तीन गावे येतात. 

या अभयारण्यात इंग्रजांच्या काळातील एक छोटेसे विश्राम गृह आहे. एक निसर्ग वाचन/अभ्यास केंद्रही येथे सुरू करण्यात आलेले आहे.

वन्यजीव
शुष्क पानगळीचे हे जंगल अनेक वन्यजीवांचे आणि झाडांचे पोषण करते. येथे वाघ, बिबट्या, रानमांजर, छोटे उदमांजर, खोकड, झिपरे अस्वल, चौशिंगा, काळवीट, भारतीय मुंगीखाऊ, चितळ आदी मुख्य सस्तन प्राणी असून सरपटणारे प्राणीपैकी नाग, घोणस, धामण, अजगर, घोरपड येथे पहायला मिळतात.  

वृक्षांपैकी अंजन, आपटा, बहावा, बाभूळ, बेल, बिबा, बोर, चिंच, चंदन, धावडा, हिरडा, जांभुळ, काठ सावर, खैर, मोह, पळस, साग, सालई, सिताफळ, सुबाभुळ, तेंदू, तिवस, उंबर, वड हे मुख्य वृक्ष येथे आहेत. 

फुलपाखरांपैकी Blue Pansy, Chocolate Pansy, Grey Pansy, Lemon Pansy, Yellow Pansy, Common Sailor, Commander, Baronet, Common Leopard, Joker, Common Crow, Plain Tiger, Common Grass Yellow, Common Gull, Pale Grass Blue, Grass Jewel, Common Rose, Common Mormon, Crimson Rose  ही फुलपाखरे येथे दिसतात.

याशिवाय सुमारे १६० जातींचे विविध पक्षी येथे पहायला मिळतात, त्यात पाणकावळा, बगळा, घार, तितर, कबुतरे, सुतार, नवरंग, मैना, स्वर्गीय नर्तक यांचा प्रामुख्याने समावेष आहे.

अभयारण्याचे शास्त्रीय वर्गीकरण
+Bio-Geographic Zonation Bio-Geographic Kingdom Paleotropical Sub Kingdom Indomalyopin Bio-Geographic Zone Deccan Peninsula Biotic Province 6 B, Central Deccan Sub Division Range Satpuda Maikal Division

टिपेश्वर अभयारण्य अर्ध डोंगराळ प्रकारातील अभयारण्य असून यातील सुमारे ६० % भाग डोंगराळ, ३० % मध्यम उताराचा तर १० % सपाट भूप्रदेशाचा आहे. येथील कमाल तापमान ४६° से, किमान तापमान ७° से. तर सरासरी तापमान २८° से. असते. पर्जन्य सरासरी १००० मि. मी. असून सुमारे १०० दिवस पावसाचे असतात.

वर्ग:महाराष्ट्रातील अभयारण्ये
वर्ग:विदर्भातील अभयारण्ये
वर्ग:यवतमाळ जिल्हा